IZVEDBENA UREDBA KOMISIJE (EU) 2020/1013

z dne 20. julija 2020

o določitvi tehničnih postavk podatkovnega niza, tehničnih formatov za posredovanje informacij ter podrobnih ureditev in vsebine poročil o kakovosti glede organizacije vzorčnega raziskovanja na področju uporabe informacijske in komunikacijske tehnologije za referenčno leto 2021 v skladu z Uredbo (EU) 2019/1700 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/1700 Evropskega parlamenta in Sveta z dne 10. oktobra 2019 o ustanovitvi skupnega okvira za evropsko statistiko v zvezi z osebami in gospodinjstvi na podlagi podatkov na individualni ravni, zbranih z vzorci, spremembi uredb (ES) št. 808/2004, (ES) št. 452/2008 in (ES) št. 1338/2008 Evropskega parlamenta in Sveta in razveljavitvi Uredbe (ES) št. 1177/2003 Evropskega parlamenta in Sveta ter Uredbe Sveta (ES) št. 577/98 (1) ter zlasti člena 7(1), člena 8(3) in člena 13(6) Uredbe,

ob upoštevanju naslednjega:

(1) Za zagotovitev natančnega izvajanja vzorčne raziskave na področju uporabe informacijske in komunikacijske tehnologije bi morala Komisija določiti tehnične postavke podatkovnega niza, in sicer opis spremenljivk, natančne značilnosti statističnih populacij, enote opazovanja in pravila za anketirance.

(2) Za lažje posredovanje informacij iz držav članic Komisiji (Eurostatu) je treba za posredovanje informacij vzpostaviti tehnične formate, ki zajemajo koncepte in postopke, vključno s podatki in metapodatki.

(3) Za oceno kakovosti statističnih podatkov, ki jih je treba posredovati za področje uporabe informacijske in komunikacijske tehnologije, se določijo podrobne ureditve za poročila o kakovosti.

(4) Države članice in institucije Unije bi morale za kategorije značilnosti, navedene v Prilogi k tej uredbi, kadar je to primerno, uporabiti statistične klasifikacije teritorialnih enot, izobrazbe, poklicev in gospodarskega sektorja, ki so skladne s klasifikacijami NUTS (2), ISCED (3), ISCO (4) in NACE (5).

(5) Ukrepi iz te uredbe so v skladu z mnenjem Odbora za evropski statistični sistem –

SPREJELA NASLEDNJO UREDBO:

Člen 1 Predmet urejanja Ta uredba določa tehnične postavke podatkovnega niza, tehnične formate za posredovanje informacij Komisiji (Eurostatu) s strani držav članic in podrobno ureditev za posredovanje in vsebino poročil o kakovosti na področju uporabe informacijske in komunikacijske tehnologije.

Člen 2 Opredelitev pojmov V tej uredbi se uporabljajo naslednje opredelitve pojmov: (1) „obdobje terenskega dela“ pomeni obdobje, v katerem se od anketirancev zbirajo podatki; (2) „referenčno obdobje“ pomeni obdobje, na katero se nanaša posamezna informacija.

Člen 3 Opis spremenljivk Tehnične značilnosti spremenljivk so določene v Prilogi in se nanašajo na: (a) oznako spremenljivke, (b) ime in opis spremenljivke / opis spremenljivke, (c) kodo in oznako, (d) pogoj, (e) vrsto spremenljivke.

Člen 4 Značilnosti ciljnih populacij in enot opazovanja ter pravila za anketirance 1. Ciljne populacije na področju uporabe informacijske in komunikacijske tehnologije so zasebna gospodinjstva na ozemlju države članice in posamezniki, ki imajo običajno prebivališče, kot je opredeljeno v členu 2(11) Uredbe (EU) 2019/1700, na ozemlju države članice. 2. Za spremenljivke, ki se nanašajo na gospodinjstva, navedena v Prilogi, se zberejo informacije za zasebna gospodinjstva z najmanj enim članom, starim od 16 do 74 let, ki prebiva na ozemlju države članice. 3. Za spremenljivke, ki se nanašajo na posameznike, navedene v Prilogi, se zberejo informacije za posameznike, stare od 16 do 74 let, ki prebivajo na ozemlju države članice. 4. Informacije se lahko zagotovijo neobvezno za posameznike, mlajše od 16 let ali starejše od 74 let. 5. Zbiranje podatkov za področje uporabe informacijskih in komunikacijskih tehnologij se izvede za vzorec zasebnih gospodinjstev ali oseb, ki spadajo v zasebno gospodinjstvo kot enoto opazovanja.

Člen 5 Referenčna obdobja in datum 1. Referenčno obdobje za zbiranje statističnih podatkov o podrobni temi „interakcija z javnimi organi“ zajema tri zadnja četrtletja leta 2020 in prvo četrtletje leta 2021. 2. Za vse druge podrobne teme v okviru teme „udeležba v informacijski družbi“ je referenčno obdobje prvo četrtletje leta 2021. 3. Referenčni datum se opredeli kot čas prvega razgovora (DD/MM/LLLL).

Člen 6 Obdobje zbiranja podatkov Pri podatkih, ki jih neposredno zagotovijo respondenti, je obdobje terenskega dela drugo četrtletje leta 2021.

Člen 7 Skupni standardi za urejanje, imputiranje in ocenjevanje podatkov 1. Kadar informacije manjkajo, so neveljavne ali neskladne, se za podatke po potrebi uporabi imputiranje, modeliranje ali uteževanje. 2. Postopek, ki se uporablja za podatke, ohranja varianco in korelacijo med spremenljivkami. Metode, ki v imputirane vrednosti vključujejo „sestavine napake“, imajo prednost pred tistimi, ki preprosto pripišejo predvideno vrednost. 3. Metode, ki upoštevajo strukturo ali druge značilnosti skupne porazdelitve spremenljivk, imajo prednost pred mejnim ali univariatnim pristopom.

Člen 8 Rok in standardi za posredovanje informacij 1. Države članice posredujejo končne podatke Komisiji (Eurostatu) do 5. oktobra 2021. Podatki se posredujejo v obliki datotek z mikropodatki (vključno z ustreznimi utežmi). Podatki morajo biti v celoti preverjeni in validirani, pri čemer se uporabi standard za izmenjavo statističnih podatkov in metapodatkov, da jih lahko Komisija (Eurostat) pridobi po elektronski poti. Navedeni podatki upoštevajo validacijska pravila v skladu s specifikacijo spremenljivk, ki temelji na oznakah in filtrih, kot je opisano v Prilogi. 2. Države članice Komisiji (Eurostatu) zagotovijo metapodatke v standardni strukturi metapodatkov, ki jo določi Komisija (Eurostat) v 3 mesecih od roka za posredovanje mikropodatkov. Metapodatki se zagotovijo prek enotne vstopne točke, da se Komisiji (Eurostatu) omogoči, da pridobi podatke v elektronski obliki.

Člen 9 Podrobne ureditve in vsebina poročil o kakovosti 1. Države članice Komisiji (Eurostatu) posredujejo letno poročilo o kakovosti področja uporabe informacijskih in komunikacijskih tehnologij. 2. Letno poročilo o kakovosti vsebuje podatke in metapodatke v zvezi s kakovostjo, informacije o točnosti in zanesljivosti raziskave ter opisuje spremembe osnovnih konceptov in opredelitev, ki vplivajo na primerljivost v daljšem časovnem obdobju in med državami. Poročilo o kakovosti vsebuje tudi informacije o skladnosti z vzorčnim vprašalnikom in o spremembah zasnove vprašalnika, ki vplivajo na primerljivost v daljšem časovnem obdobju in med državami. 3. Letno poročilo o kakovosti se posreduje Komisiji (Eurostatu) v 3 mesecih od roka za posredovanje mikropodatkov. 4. Podatki se Eurostatu zagotovijo prek enotne vstopne točke, da se Komisiji (Eurostatu) omogoči, da pridobi podatke v elektronski obliki.

Člen 10 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 20. julija 2020 Za Komisijo Predsednica Ursula VON DER LEYEN

(1) UL L 261 I, 14.10.2019, str. 1.

(2) Uredba (ES) št. 1059/2003 Evropskega parlamenta in Sveta z dne 26. maja 2003 o oblikovanju skupne klasifikacije statističnih teritorialnih enot (NUTS) (UL L 154, 21.6.2003, str. 1).

(3) Mednarodna standardna klasifikacija izobrazbe iz leta 2011, http://uis.unesco.org/sites/default/files/documents/international-standard-classification-of-education-isced-2011-en.pdf (na voljo v angleščini in francoščini).

(4) Priporočilo Komisije 2009/824/ES z dne 29. oktobra 2009 o uporabi Mednarodne standardne klasifikacije poklicev (ISCO-08) ((UL L 292, 10.11.2009, str. 31).

(5) Uredba (ES) št. 1893/2006 Evropskega parlamenta in Sveta z dne 20. decembra 2006 o uvedbi statistične klasifikacije gospodarskih dejavnosti NACE Revizija 2 in o spremembi Uredbe Sveta (EGS) št. 3037/90 kakor tudi nekaterih uredb ES o posebnih statističnih področjih (UL L 393, 30.12.2006, str. 1).